
Zearalenon fluoreszcenciájának változása a mikrokörnyezet függvényében

Kulcsszavak: HSA; szerves oldószer; ß-ciklodextrin származék
A toxinok élő szervezet által termelt, egyszerű bioszintetikus reakciók útján képződő kisméretű molekulák, melyek mérgező tulajdonsággal bírnak. A toxinok egyik alcsoportját a mikotoxinok képezik, ezek penészgombák szekunder anyagcseretermékei, termelődésüket a gombákat érő környezeti hatások által előidézett élettani stresszhelyzet indítja be. A mikotoxinok megjelenési formái változatosak lehetnek. Habár több száz mikotoxint tartanak számon, közülük csupán 15-20 bír gyakorlati jelentőséggel. A különböző penészgombafajok megjelenését, terjedését főként az éghajlat befolyásolja. Hazánkban más mérsékelt övben elhelyezkedő országokhoz hasonlóan a Fusarium gombafajok elterjedése dominál, melyek elsősorban kukoricán fordulnak elő, páradús légköri körülmények között. A legújabb adatok szerint azonban a különböző penészgombafajok által termelt toxinok világszerte kimutathatóak az élelmiszerekben, a terjedés lehetséges okát többek között a globális élelmiszer- és gabonakereskedelem adja.
Jelen munka keretein belül a zearalenon – más néven F-2 toxin – tulajdonságait vizsgáltuk. A zearalenon xenoösztrogén sajátságú mikotoxin. Már korábban felismerték, hogy haszonállatokban szaporodásbiológiai problémákat idéz elő. A zearalenon feltételezhetően egyéb patológiás hatásokkal is rendelkezik: májkárosító, haematotoxikus, immunotoxikus és genotoxikus hatásairól is beszámol a szakirodalom. A zearalenon hazánkban – a mérsékelt éghajlatú országokhoz hasonlóan – egészségügyi és gazdasági problémát jelent, így szükség van a mindennapokban alkalmazható, nagy érzékenységű analitikai eljárások kifejlesztésére. A zearalenont munkánk során több eltérő karakterű oldószerben, különböző pH-jú oldatokban és egyéb molekulák jelenlétében vizsgáltuk. Eredményeinket a későbbiekben fluoreszcenciás analitikai módszerek érzékenyítésére szeretnénk felhasználni. Jövőbeni célunk olyan szabványos technikák kidolgozása, melyek alacsony koncentráció tartományban is nagy érzékenységgel rendelkeznek, megbízhatóak és jól reprodukálhatók. Továbbá tanulmányozni kívántuk a zearalenon toxikológiai tulajdonságait potenciálisan befolyásoló kölcsönhatásokat, mivel ezen interakciók pontosabb megértése közelebb vihet minket ahhoz, hogy hatékony prevenciós/detoxikációs stratégiákat lehessen kidolgozni. Mivel a fehérjékkel történő interakciók jelentős mértékben befolyásolhatják a zearalenon szervezetbeni viselkedését, jelen munkánkban a zearalenon humán szérum albuminnal történő kölcsönhatását is megvizsgáltuk.




